1. ปัจจัยความเสี่ยง

บริษัท ผลิตไฟฟ้า จำกัด (มหาชน)
เห็นความสำคัญของการวิเคราะห์และการบริหารความเสี่ยงทางธุรกิจ
เพื่อสร้างมูลค่าระยะยาวแก่ผู้ถือหุ้น
คณะกรรมการบริษัทได้กำหนดนโยบายการบริหารความเสี่ยงไว้เป็นลายลักษณ์อักษรในคู่มือการบริหารความเสี่ยงที่จัดทำขึ้นเพื่อสร้างความเข้าใจ
และใช้เป็นแนวทางบริหารความเสี่ยงทั่วทั้งกลุ่มบริษัท
นโยบายดังกล่าวระบุให้บริษัทในกลุ่มจัดให้มีการบริหารความเสี่ยงอย่างต่อเนื่อง
รวมทั้งการจัดให้มีระบบสัญญาณเตือนภัยล่วงหน้า และสำหรับกิจกรรมการลงทุนในโครงการใหม่ ๆ
จะต้องจัดทำข้อมูลการวิเคราะห์ความเสี่ยง
และแนวทางป้องกันหรือบริหารความเสี่ยงที่เกี่ยวข้องเสนอให้คณะกรรมการแต่ละชุดพิจารณาประกอบการตัดสินใจด้วย

ในระหว่างปี 2549 คณะกรรมการบริษัทได้ปรับปรุงการกำกับดูแลการปฏิบัติตามนโยบายในเรื่องนี้
และมอบหมายให้คณะกรรมการตรวจสอบกำกับดูแลการบริหารความเสี่ยงของบริษัท
และให้ฝ่ายบริหารปฏิบัติตามนโยบายและรายงานต่อคณะกรรมการบริษัท
ฝ่ายบริหารจึงจัดให้มีคณะกรรมการบริหารความเสี่ยงในระดับผู้บริหาร
ซึ่งประกอบด้วยผู้บริหารระดับสูงของบริษัท และกรรมการผู้จัดการของบริษัทย่อย
โดยมีกรรมการผู้จัดการใหญ่เป็นประธาน และในบริษัทย่อย เช่น บริษัท ผลิตไฟฟ้าระยอง จำกัด
และ บริษัท ผลิตไฟฟ้าขนอม จำกัด จัดให้มีคณะกรรมการบริหารความเสี่ยงด้วยเช่นกัน
เพื่อให้การบริหารความเสี่ยงมีการปฏิบัติในระดับหน่วยงาน และระดับองค์กร อย่างต่อเนื่อง

สำหรับความเสี่ยงสำคัญที่มีผลกระทบต่อกลุ่มบริษัท และ วิธีการป้องกันความเสี่ยง สรุปได้ดังนี้

1. ความเสี่ยงด้านการลงทุน

1.1 การขยายการลงทุนในโครงการใหม่

ในช่วงเวลาที่ผ่านมา
โอกาสในการเข้าร่วมประมูลการผลิตไฟฟ้าเอกชนรายใหญ่ของประเทศของบริษัทมีความชัดเจนมากขึ้น
ซึ่งกระบวนการของการประมูลจะมีขึ้นปี 2550
บริษัทได้วิเคราะห์ปัจจัยต่างๆที่อาจมีความเสี่ยงต่อการประมูลในครั้งนี้ อาทิ

มีการแข่งขันสูง : ในการประมูลครั้งนี้คาดว่าจะมีผู้เข้าร่วมแข่งขันเป็นจำนวนมาก
ประกอบกับความต้องการไฟฟ้ามีสัดส่วนลดลง ดังนั้น บริษัทจึงได้เตรียมความพร้อมในทุกด้าน อาทิ
การศึกษาความเป็นไปได้และผลตอบแทนของโครงการ การเตรียมพื้นที่เป้าหมาย
ความพร้อมด้านเทคนิควิศวกรรมด้านการออกแบบโรงไฟฟ้า ตำแหน่งที่ตั้งโรงไฟฟ้า แหล่งน้ำ
แหล่งเชื้อเพลิง บุคลากรที่เชี่ยวชาญด้านการควบคุมและการบำรุงรักษาโรงไฟฟ้า
ตลอดจนต้นทุนทางการเงินที่สามารถแข่งขันได้

การยอมรับจากชุมชน : จากประสบการณ์ของการทำโครงการใหญ่ของประเทศ
หลายโครงการไม่ประสบความสำเร็จ หากไม่สามารถสร้างการยอมรับ ความเข้าใจ
ความเชื่อมั่นให้กับ ชุมชน สังคม ภาครัฐ หรือ องค์กรเอกชน
บริษัทมีนโยบายการอยู่ร่วมกันกับชุมชนและการมีส่วนร่วมในการพัฒนาโครงการของชุมชน
รวมทั้งสร้างการเรียนรู้ และความเข้าใจในกระบวนการผลิตกระแสไฟฟ้า
ในการพัฒนาโครงการอย่างยั่งยืนด้วยการคำนึงถึงผลกระทบสิ่งแวดล้อมและการพัฒนาชุมชนในด้านต่างๆ
เช่น การส่งเสริมการประกอบอาชีพและสาธารณสุขของชุมชน การสนับสนุนการศึกษา
การส่งเสริมและให้กับชาวบ้านในการใช้พลังงานหมุนเวียน
และการส่งเสริมชุมชนเรื่องการอนุรักษ์สิ่งแวดล้อมและเรื่องความปลอดภัย ดังนั้น
ด้วยประสบการณ์ในการพัฒนาโครงการของบริษัท
จึงได้ป้องกันความเสี่ยงนี้โดยทำการวิเคราะห์และศึกษาผลกระทบด้านสิ่งแวดล้อม
(Environmental Impact Assessment : EIA)
รวมถึงศึกษาความต้องการที่แท้จริงของชุมชนเพื่อหามาตรการป้องกัน แก้ไขให้เป็นรูปธรรม
เพื่อลดผลกระทบในด้านต่างๆ และพัฒนาชุมชนเพื่อการอยู่ร่วมกันอย่างมีความสุข
ดังเช่นโรงไฟฟ้าในกลุ่มบริษัททุกๆโรงที่ได้ประสบความสำเร็จและเกิดการยอมรับและเชื่อมั่นจากชุมชนและผู้ที่มีส่วนเกี่ยวข้องได้เป็นอย่างดี

1.2 การก่อสร้างไม่แล้วเสร็จและต้นทุนการพัฒนาโครงการสูงขึ้น

บริษัทมีโครงการโรงไฟฟ้าที่อยู่ระหว่างการก่อสร้าง ได้แก่ โครงการน้ำเทิน 2 และ
โครงการแก่งคอย 2 ซึ่งเป็นโครงการที่มีสัญญาซื้อขายกระแสไฟฟ้าในระยะยาวกับ
การไฟฟ้าฝ่ายผลิตแห่งประเทศไทย (กฟผ.)
และมีกำหนดระยะเวลาในการจ่ายกระแสไฟฟ้าในเชิงพาณิชย์เป็นที่แน่นอน ดังนั้น
หากการก่อสร้างไม่แล้วเสร็จตามระยะเวลาที่กำหนดไว้
อาจมีผลให้โครงการต้องเสียค่าปรับเป็นเงินให้แก่ กฟผ.
รวมทั้งต้นทุนในการพัฒนาโครงการจะสูงขึ้น ส่งผลต่อผลตอบแทนจากการลงทุนอาจลดลง และ
ไม่สามารถรับรู้รายได้ตามที่ประมาณการไว้ ดังนั้น บริษัทจึงมีมาตรการป้องกันความเสี่ยงนี้โดย

-   กำหนดเงื่อนไข และราคางานในสัญญาก่อสร้างที่ชัดเจน แน่นอน
    รวมทั้งมีการคัดเลือกผู้ดำเนินการก่อสร้างที่มีคุณภาพและมีประสบการณ์
    โดยบางงานบริษัทใช้ความช่วยเหลือจากผู้เชี่ยวชาญภายนอกตามความเหมาะสม

-   มอบหมายผู้รับผิดชอบที่ชัดเจน เพื่อติดตามความก้าวหน้าของงานก่อสร้างให้เป็นไปตามแผนงาน
    รวมทั้งการเข้าร่วมประชุมโครงการ ให้ความเห็น และสั่งการหากมีกรณีที่ต้องการ
    เพื่อการแก้ไขที่ทันเวลา

-   จัดทำรายงานความก้าวหน้าเปรียบเทียบกับงบประมาณ และ บทวิเคราะห์ของโครงการ
    ให้ฝ่ายบริหาร และ คณะกรรมการทราบเป็นประจำ

1.3 การที่บริษัทอาจไม่ได้รับผลตอบแทนจากการลงทุนตามเป้าหมาย

การลงทุนในธุรกิจผลิตไฟฟ้าต้องอาศัยเงินลงทุนจำนวนมาก
ซึ่งก่อนการตัดสินใจลงทุนบริษัทได้ศึกษาความเป็นไปได้
รวมทั้งผลตอบแทนจากการลงทุนโดยขออนุมัติจากคณะกรรมการ และบริษัทมีหน้าที่ในการกำกับดูแล
บริหาร จัดการ
ให้ได้รับผลตอบแทนตามที่คาดไว้โดยกำหนดมาตรการเพื่อป้องกันความเสี่ยงที่อาจเกิดขึ้น ได้แก่

-   กำหนดนโยบายในการบริหารสินทรัพย์
    และมอบหมายให้พนักงานของบริษัทไปเป็นคณะกรรมการหรือผู้บริหาร
    ในบริษัทย่อยและโครงการลงทุน

-   จัดตั้งหน่วยงานบริหารสินทรัพย์เพื่อติดตามผลการดำเนินงานของสินทรัพย์ที่ได้ลงทุนไว้
    รวมทั้งวิเคราะห์ผลตอบแทนและเปรียบเทียบกับเป้าหมายที่กำหนดไว้

-   จัดทำรายงานต่อฝ่ายบริหารและคณะกรรมการ ตามระยะเวลา
    เพื่อให้ดำเนินการปรับปรุงแก้ไขได้อย่างเหมาะสม ทันเวลา
    รวมทั้งในกรณีที่ไม่ได้ผลตามเป้าหมาย

1.4 ความเสี่ยงจากการเปลี่ยนแปลงกฎเกณฑ์และนโยบายของภาครัฐ

บริษัทอาจมีความเสี่ยงจากการที่ภาครัฐปรับเปลี่ยน หรือออกกฎเกณฑ์และนโยบายใหม่
ซึ่งอาจมีผลต่อแผนงาน และโครงการของบริษัททำให้บริษัทต้องปรับเปลี่ยนแนวทางเดิมที่วางแผนไว้
และอาจทำให้เกิดต้นทุนการดำเนินงานที่มากขึ้น

ดังนั้น บริษัทจึงกำหนดแนวทางป้องกันความเสี่ยงนี้โดยการจัดผู้รับผิดชอบติดตามข้อมูล กฎเกณฑ์
และนโยบายของหน่วยงานเกี่ยวข้องที่กำกับดูแลเรื่องนี้อย่างต่อเนื่อง
เพื่อศึกษาข้อมูลและวิเคราะห์ผลกระทบที่อาจมีต่อบริษัทรวมทั้งหารือกับหน่วยงานที่เกี่ยวข้อง
และที่ปรึกษาจากภายนอกที่มีความชำนาญ
เพื่อหาวิธีปฏิบัติในการตอบสนองกฎเกณฑ์และนโยบายใหม่ที่เหมาะสมสำหรับบริษัท

1.5 ความเสี่ยงของประเทศที่บริษัทไปลงทุน

นอกจากการลงทุนในประเทศไทยแล้ว บริษัทได้ลงทุนในบริษัทผลิตไฟฟ้าที่ประเทศฟิลิปปินส์
และที่สาธารณรัฐประชาธิปไตยประชาชนลาว
ซึ่งในการตัดสินใจลงทุนในแต่ละโครงการในแต่ละประเทศ
บริษัทตระหนักถึงความเสี่ยงของประเทศเหล่านั้นที่อาจส่งผลลบต่อโครงการ จึงได้รวบรวม
และวิเคราะห์ข้อมูลสภาพเศรษฐกิจมหภาค สภาวะอุตสาหกรรม
และความเสี่ยงที่เกี่ยวข้องประกอบการพิจารณาก่อนเลือกลงทุนในประเทศดังกล่าว
รวมทั้งได้กำหนดให้ความเสี่ยงของประเทศที่ไปลงทุนเป็นปัจจัยประกอบการกำหนดผลตอบแทนจากการลงทุน
นอกจากนี้ได้กำหนดให้มีผู้รับผิดชอบติดตามข้อมูลการเปลี่ยนแปลงของสถานการณ์ในประเทศที่บริษัทไปลงทุนทั้งข้อมูลทางการเมือง
เศรษฐกิจ และรายงานความก้าวหน้าของการลงทุนให้คณะกรรมการบริษัททราบอย่างสม่ำเสมอ

2. ความเสี่ยงด้านปฏิบัติการโรงไฟฟ้า

2.1 ความเสี่ยงเกี่ยวกับประสิทธิภาพของโรงไฟฟ้า

ในกระบวนการผลิตกระแสไฟฟ้ามีปัจจัยหลายประการที่เป็นตัววัดประสิทธิภาพของโรงไฟฟ้า เช่น
ค่าความพร้อมจ่าย (Equivalent Availability Factor : EAF) ค่าอัตราความร้อน (Heat
Rate) ซึ่งกำหนดไว้ในสัญญาซื้อขายกระแสไฟฟ้ากับ กฟผ.
หากโรงไฟฟ้าไม่สามารถรักษาประสิทธิภาพในการผลิตไว้ได้ เช่น
ถ้าระดับความพร้อมจ่ายต่ำกว่าที่กำหนดไว้อาจต้องเสียค่าปรับเป็นเงินให้แก่ กฟผ. ดังนั้น
ผู้บริหารโรงไฟฟ้าจึงได้กำหนดมาตรการต่างๆเพื่อให้ความมั่นใจในความมีประสิทธิภาพของการผลิตกระแสไฟฟ้า
อาทิ

-   กำหนดปัจจัยหลักที่เป็นตัววัดประสิทธิภาพในการผลิตกระแสไฟฟ้าเป็นตัววัดผลการดำเนินการที่สำคัญ
    (KPI) ของโรงไฟฟ้า เพื่อให้มั่นใจว่าประสิทธิภาพในการผลิตจะได้รับการดูแลอย่างใกล้ชิด
    และพนักงานทุกคนจะมีส่วนร่วมในความรับผิดชอบ

-   กำหนดให้มีระบบสัญญาณเตือนภัยล่วงหน้าสำหรับข้อมูลที่สำคัญในระบบการผลิตกระแสไฟฟ้า

-   กำหนดให้มีการตรวจสอบการใช้งานของอุปกรณ์ต่างๆ ตามระยะเวลาที่กำหนด
    เนื่องจากอายุการใช้งานที่มากขึ้น
    และจัดให้มีการบำรุงรักษาตามกำหนดเป็นประจำและต่อเนื่อง

-   จัดให้มีการสำรองพัสดุที่จำเป็น และเพียงพอต่อการใช้งานและการบำรุงรักษา
    ภายใต้การบริหารพัสดุที่เหมาะสม

-   บริษัท ผลิตไฟฟ้าระยอง จำกัด บริษัท ผลิตไฟฟ้าขนอม จำกัด และบริษัท ร้อยเอ็ด กรีน จำกัด
    ได้นำระบบบริหารคุณภาพ (ISO 9001: 2000)
    เข้าใช้งานเพื่อให้แน่ใจว่าจะสามารถเดินเครื่องโรงไฟฟ้าได้อย่างต่อเนื่องและมีประสิทธิภาพ

-   มีการพัฒนาบุคลากรอย่างต่อเนื่องเพื่อเพิ่มประสิทธิภาพของพนักงาน

2.2 ความปลอดภัย อาชีวอนามัย และ สิ่งแวดล้อม

บริษัทตระหนักดีว่ากระบวนการผลิตกระแสไฟฟ้านั้นอาจจะส่งผลกระทบต่อความปลอดภัย สิ่งแวดล้อม
และคุณภาพชีวิตของชุมชนที่อยู่ใกล้เคียงโรงไฟฟ้า
จึงได้กำหนดมาตรการป้องกันผลกระทบในทางลบและลดความเสี่ยงที่อาจเกิดขึ้น เช่น

-   ดำเนินการตามคู่มือระบบจัดการความปลอดภัย อาชีวอนามัย และ สิ่งแวดล้อม
    ที่ได้จัดทำขึ้นสำหรับกลุ่มบริษัท ผลิตไฟฟ้า จำกัด (มหาชน) ในปี 2548
    เพื่อเป็นแนวทางในการปฏิบัติงาน โดยบริษัทได้กำหนดนโยบาย กำหนดแผนงาน และวิธีปฏิบัติ
    รวมทั้งการตรวจสอบแก้ไขและการทบทวนการจัดการ

-   จัดทำคู่มือการปฏิบัติงาน จัดให้มีการฝึกอบรม การฝึกซ้อม การจัดทำแผนฉุกเฉิน
    การทดสอบแผนงาน เครื่องมือ ระบบเตือนภัย และปฏิบัติตามคู่มืออย่างเคร่งครัด

-   จัดทำทะเบียนข้อกฎหมายที่เกี่ยวข้องในเรื่องนี้ที่บริษัทต้องปฏิบัติตาม
    พร้อมกำหนดผู้รับผิดชอบในการดำเนินการอย่างชัดเจน

-   จัดทำประกันภัยโรงไฟฟ้าที่ครอบคลุมในเรื่อง All Risks, Machinery Breakdown,
    Business Interruption และ Third Party Liability
    เพื่อความมั่นใจว่าหากเกิดเหตุการณ์ที่ไม่คาดคิดบุคคลที่ได้รับความเสียหายจะได้ความคุ้มครองอย่างเพียงพอและเหมาะสม

-   บริษัท ผลิตไฟฟ้าระยอง จำกัด และบริษัท ผลิตไฟฟ้าขนอม จำกัด
    ได้นำระบบจัดการด้านสิ่งแวดล้อม (ISO 14001)
    ระบบมาตรฐานการจัดการด้านความปลอดภัย อาชีวอนามัย และ สิ่งแวดล้อม (TIS 18001 &
    OHSAS 18001) เพื่อให้ความมั่นใจว่ากระบวนการผลิต การกำจัดของเสีย
    และการดำเนินงานด้านอื่นๆ ที่เกี่ยวข้องมีประสิทธิภาพ

-   ผู้บริหารเน้นย้ำกับผู้ปฏิบัติงานอย่างสม่ำเสมอถึงความไม่ประมาท
    เพราะเชื่อว่าความประมาทเพียงเล็กน้อยอาจนำมาซึ่งความเสียหายที่ประมาณค่ามิได้

2.3 ความเสี่ยงจากการพึ่งพาลูกค้าหลักรายเดียว

ธุรกิจของกลุ่มบริษัทเป็นการผลิตและจำหน่ายงานกระแสไฟฟ้า
ทำสัญญาซื้อขายกระแสไฟฟ้าระยะยาวกับ กฟผ. ซึ่งรายได้จาก กฟผ. เป็นจำนวนร้อยละ 89
ของรายได้ในปี 2549 ดังนั้นการพึ่งพาลูกค้ารายใหญ่นี้อาจกระทบต่อรายได้หลักของบริษัทได้
แต่ด้วยภารกิจของ กฟผ. ที่ต้องสร้างความมั่นคงด้านพลังงานไฟฟ้าของประเทศ และ กฟผ.
เป็นรัฐวิสาหกิจที่มีชื่อเสียงดีมาตลอด
และมีฐานะทางการเงินที่มั่นคงจึงทำให้ความเสี่ยงในเรื่องนี้มีน้อยมาก

แต่อย่างไรก็ตาม เพื่อเป็นการสร้างความพึงพอใจและความมั่นใจแก่ลูกค้า ฝ่ายบริหารของบริษัทย่อย
และบริษัทร่วมได้ให้ความสำคัญของการปฏิบัติตามเงื่อนไขในสัญญาซื้อขายกระแสไฟฟ้า
รวมทั้งการนำระบบบริหารคุณภาพ และระบบจัดการสิ่งแวดล้อมมาใช้ในการปฏิบัติงาน
เพื่อให้ลูกค้าและผู้มีส่วนได้เสียได้รับมอบสินค้าที่มีคุณภาพ

2.4 ความเสี่ยงจากสัญญาซื้อขายไฟฟ้าสำหรับผู้ผลิตไฟฟ้ารายเล็ก

ตามสัญญาซื้อขายไฟฟ้าระหว่างบริษัทย่อยของบริษัทซึ่งเป็นผู้ผลิตไฟฟ้ารายเล็ก (Small Power
Producer – SPP) กับ กฟผ. มีเงื่อนไขกำหนดว่า SPP จะต้อง ขายไอน้ำ
ให้กับลูกค้าอุตสาหกรรมคิดเป็นพลังงานความร้อนไม่ต่ำกว่า 10% ของพลังงานที่ผลิตได้ทั้งหมด
และหากไม่สามารถปฏิบัติตามเงื่อนไขได้ SPP จะต้องเสียค่าปรับเป็นเงินให้แก่ กฟผ.
ซึ่งหากบริษัทย่อยไม่สามารถปฏิบัติตามเงื่อนไขในสัญญาได้ จะต้องเสียค่าปรับเป็นเงินให้แก่ กฟผ.
ซึ่งในเรื่องนี้ฝ่ายบริหารได้ตั้งคณะทำงานเพื่อศึกษา และวิเคราะห์ข้อมูลเพื่อหาแนวทางแก้ไขแล้ว

2.5 การขาดแคลนน้ำดิบในการผลิตไฟฟ้า

หากโรงไฟฟ้าของบริษัทขาดแคลนน้ำดิบจะส่งผลให้การผลิตกระแสไฟฟ้าหยุดชะงัก ขาดรายได้
หรืออาจโดนปรับตามสัญญาได้ ดังนั้น โรงไฟฟ้าในกลุ่มบริษัท จึงได้กำหนดมาตรการเพื่อป้องกัน
และลดความเสี่ยงจากการขาดน้ำดิบในกระบวนการผลิตกระแสไฟฟ้า โดยการสำรองน้ำดิบเพิ่มขึ้น
จัดหาแหล่งน้ำดิบเพิ่มเติม รวมทั้งกำหนดมาตรการในการใช้น้ำให้เกิดประโยชน์สูงสุด
เพื่อให้มีน้ำดิบใช้ในกระบวนการผลิตอย่างต่อเนื่อง และติดตามสถานการณ์เป็นประจำ

2.6 การขาดแคลนเชื้อเพลิงในการผลิตไฟฟ้า

โรงไฟฟ้าของกลุ่มบริษัทที่ใช้ก๊าซธรรมชาติเป็นเชื้อเพลิงในการผลิตกระแสไฟฟ้า
มีสัญญาซื้อขายเชื้อเพลิงระยะยาว กับ ปตท. ที่แน่นอน โดย กฟผ.
เป็นผู้ทำสัญญาซื้อขายเชื้อเพลิงสำหรับ บฟร. และ บฟข. ซึ่งในสัญญาได้กำหนดเงื่อนไขของปริมาณ
และคุณภาพของก๊าซธรรมชาติที่นำมาเป็นเชื้อเพลิง รวมทั้งกำหนดมาตรการแก้ไข
ซึ่งทำให้โรงไฟฟ้าที่ใช้ก๊าซธรรมชาติเป็นเชื้อเพลิงหลักในการผลิตกระแสไฟฟ้ามีความเสี่ยงในเรื่องนี้น้อย

สำหรับโรงไฟฟ้าของกลุ่มบริษัทที่ใช้เชื้อเพลิงประเภทชีวมวล ได้แก่ แกลบ และยางพารา
เป็นเชื้อเพลิงในการผลิตกระแสไฟฟ้า มีความเสี่ยงในเรื่องของปริมาณ และราคาของเชื้อเพลิง
เนื่องจากเป็นผลจากผลิตผลทางเกษตรกรรม
และไม่สามารถทำสัญญาซื้อขายเชื้อเพลิงในระยะยาวได้ ดังนั้น แนวทางในการป้องกันความเสี่ยง
ได้แก่ การสำรองปริมาณเชื้อเพลิงให้มากขึ้นรวมทั้งขยายพื้นที่ในการจัดหาเชื้อเพลิงด้วย

3. ความเสี่ยงด้านการเงิน

 การลงทุนของกลุ่มบริษัทต้องใช้เงินลงทุนจำนวนมาก โดยเงินทุนที่นำมาใช้ส่วนใหญ่เป็นการกู้ยืมจากสถาบันการเงินทั้งในประเทศและต่างประเทศ ซึ่งความเสี่ยงสำคัญได้แก่ความผันผวนของอัตราแลกเปลี่ยน และ อัตราดอกเบี้ย ซึ่งอาจส่งผลให้การคาดการณ์ผลประกอบการของบริษัทผันผวน หรือผลประกอบการลดลงรวมทั้งบริษัทมีความเสี่ยงจากภาระผูกพันที่อาจจะทำให้เกิดหนี้สินขึ้นในอนาคต เช่น การค้ำประกัน ซึ่งอาจมีเหตุทำให้บริษัทต้องรับผิดชอบตามที่ค้ำประกันไว้ ดังนั้น บริษัทจึงมีแนวทางป้องกันและลดความเสี่ยงทางการเงิน ดังนี้

3.1 ความเสี่ยงจากความผันผวนของอัตราแลกเปลี่ยน

 กลุ่มบริษัทมีนโยบายป้องกันความเสี่ยงจากความผันผวนของอัตราแลกเปลี่ยนต่อโครงการลงทุนต่างๆ โดยพยายามบริหารให้ค่าใช้จ่ายในการพัฒนาและก่อสร้างโครงการเป็นเงินสกุลเดียวกับเงินกู้ที่ได้รับให้มากที่สุดเท่าที่จะทำได้ รวมทั้งพยายามจัดการให้โครงสร้างรายได้และค่าใช้จ่าย (รวมภาระชำระหนี้) อยู่ในสกุลเดียวกันในช่วงที่โรงไฟฟ้าเดินเครื่องแล้ว 

3.2 ความเสี่ยงจากความผันผวนของอัตราดอกเบี้ย

 กลุ่มบริษัทมีนโยบายป้องกันความเสี่ยงจากการผันผวนของอัตราดอกเบี้ย โดยกำหนดมาตรการ เช่น ทำสัญญาแลกเปลี่ยนอัตราดอกเบี้ย เพื่อปิดความเสี่ยงด้านอัตราดอกเบี้ยให้มากที่สุดที่จะสามารถดำเนินการได้ เพื่อให้สามารถคาดการณ์กระแสเงินสดโครงการตลอดอายุสัญญาได้อย่างถูกต้อง และหากไม่สามารถปิดความเสี่ยงได้ตลอดระยะเวลาโครงการ บริษัทก็จะจัดหาเครื่องมือทางการเงินที่มีในตลาดเพื่อปิดความเสี่ยงจากอัตราดอกเบี้ยให้อยู่ในเกณฑ์ที่ยอมรับได้

ณ วันที่ 31 ธันวาคม 2549 เงินกู้ส่วนใหญ่ของกลุ่มบริษัท
ได้ทำสัญญาแลกเปลี่ยนอัตราดอกเบี้ยจากอัตราดอกเบี้ยลอยตัวเป็นอัตราดอกเบี้ยคงที่แล้ว

3.3 ความเสี่ยงจากภาระผูกพันที่อาจจะทำให้เกิดหนี้สินในอนาคต

ในการประกอบธุรกิจของกลุ่มบริษัทนั้น
บางครั้งบริษัทจะต้องค้ำประกันเงินกู้หรือค้ำประกันในลักษณะอื่นสำหรับโครงการก่อสร้างของบริษัทเพื่อเป็นการลดต้นทุนโครงการ
โดยมีกำหนดระยะเวลาการค้ำประกันชัดเจน
ฝ่ายบริหารได้กำหนดมาตรการเพื่อเป็นการลดความเสี่ยงที่เกี่ยวข้องกับการค้ำประกันที่อาจจะเกิดขึ้นกับบริษัท
เช่น

-   มอบหมายให้ผู้บริหารระดับสูงเป็นกรรมการผู้แทนในบริษัทย่อย

-   กำหนดให้มีการติดตามและรายงานผลการดำเนินงานของบริษัท และโครงการลงทุนต่างๆ
    ที่บริษัทค้ำประกันไว้โดยการประสานงานระหว่างผู้บริหารและคณะทำงานของบริษัท

-   มีการวิเคราะห์รายการภาระผูกพันแต่ละรายการรวมทั้งการจัดทำรายงานสถานะเป็นประจำ
    และนำเสนอต่อผู้บริหารและคณะกรรมการบริหาร
    เพื่อให้มั่นใจว่าลักษณะของภาระผูกพันที่มีอยู่นั้นอยู่ในลักษณะที่ยอมรับได้
    และไม่สูงกว่าความสามารถในการก่อภาระหนี้ของบริษัท

-   บริษัทได้มีการพิจารณาแยกระดับความเสี่ยงของภาระผูกพันเป็นภาระค้ำประกันที่มีความเสี่ยงต่ำและความเสี่ยงสูง
    โดยบริษัทจัดสรรบัญชีสำรองเพื่อภาระผูกพันในการชำระหนี้ในอัตราร้อยละ 10
    ของภาระผูกพันที่มีความเสี่ยงสูง

3.4 ความเสี่ยงจากการไม่สามารถปฏิบัติตามเงื่อนไขทางการเงิน

บริษัทมีข้อตกลงกับเจ้าหนี้สถาบันการเงินว่าบริษัทจะยังคงดำรงเงื่อนไขทางการเงินในเรื่องของ
อัตราส่วนหนี้สินต่อส่วนของผู้ถือหุ้น อัตราส่วนความสามารถชำระหนี้ และ มูลค่าสินทรัพย์ที่มีตัวตนสุทธิ

หากบริษัทไม่สามารถปฏิบัติตามเงื่อนไขทางการเงินข้างต้นได้
ในกรณีของเงินกู้บริษัทอาจถูกระงับเงินกู้ที่ยังมิได้มีการเบิกใช้หรืออาจต้องชำระคืนเงินกู้ในส่วนที่เบิกมาแล้วก่อนกำหนด
หรือ ในส่วนของภาระค้ำประกัน (Standby Letters of Credit)
บริษัทอาจถูกเรียกคืนหนังสือค้ำประกันธนาคารก่อนครบกำหนดอายุ
แต่สถาบันการเงินก็จะให้ระยะเวลาในการแก้ไข 30 วัน
รวมทั้งเปิดโอกาสให้สามารถเจรจากันระหว่างบริษัทและเจ้าหนี้สถาบันการเงินได้

อย่างไรก็ตาม
ความสามารถในการที่ยังคงดำรงเงื่อนไขทางการเงินข้างต้นนั้นขึ้นอยู่กับการดำเนินการของกลุ่มบริษัท
ทั้งจากการได้มาซึ่งโครงการที่มีคุณภาพ การปฏิบัติงานของโรงไฟฟ้าที่มีประสิทธิภาพ
การมีวินัยทางการเงินของกลุ่มบริษัทอย่างเคร่งครัด
โดยนำผลจากการดำเนินการมาจัดทำรายงานฐานะทางการเงิน ผลการดำเนินงาน กระแสเงินสด
และอัตราส่วนทางการเงินที่สำคัญอย่างสม่ำเสมอ
มาตรการเหล่านี้จะเป็นเครื่องมือที่ช่วยให้บริษัทเฝ้าระวังติดตามป้องกันความเสี่ยงนี้ได้

4. ความเสี่ยงด้านอื่นๆ

4.1 ความเสี่ยงจากการขาดแคลนบุคลากรที่มีความสามารถ

จากการที่ภาคอุตสาหกรรมด้านพลังงานมีการเติบโตสูงขึ้น
นอกจากการแข่งขันในการทำธุรกิจจะสูงขึ้นความต้องการบุคลากรที่มีความสามารถและเชี่ยวชาญในธุรกิจประเภทนี้ยังเพิ่มมากขึ้นด้วย
ผู้บริหารของกลุ่มบริษัทตระหนักถึงความเสี่ยงเรื่องการสูญเสียบุคลากรที่มีความเชี่ยวชาญเป็นอย่างดี
เพราะจะมีผลต่อการขาดแคลนบุคลากรที่มีความเชี่ยวชาญ
ค่าใช้จ่ายในการสรรหาและพัฒนาบุคลากรที่สูงขึ้น
จึงได้จัดให้มีแนวทางป้องกันความเสี่ยงดังกล่าวโดย

-   จัดทำแผนอัตรากำลังสำหรับกลุ่มบริษัท ทั้งบุคลากรผู้เชี่ยวชาญสำหรับงานโรงไฟฟ้า
    และงานพัฒนาธุรกิจใหม่ในนาคต

-   จัดทำแผนพัฒนาความรู้ความสามารถของผู้บริหารแต่ละระดับ

-   จัดทำแผนพัฒนาเพิ่มพูนความรู้ ความชำนาญ
    และทักษะในการปฏิบัติงานด้านโรงไฟฟ้าให้พนักงานอย่างต่อเนื่อง

-   เพิ่มการเรียนรู้จากโรงไฟฟ้าของกลุ่มบริษัท ซึ่งมีหลากหลายประเภทเชื้อเพลิง เช่น
    ก๊าซธรรมชาติ พลังน้ำ รวมถึงโรงไฟฟ้าที่ใช้ถ่านหินเป็นเชื้อเพลิงในอนาคตด้วย

-   จัดให้มีการหมุนเวียนบุคลากรในกลุ่มบริษัทเพื่อเพิ่มความชำนาญงานหลายประเภท

4.2 ความเสี่ยงด้านเทคโนโลยีสารสนเทศ

เนื่องจากการประกอบธุรกิจของกลุ่มบริษัททั้งด้านโรงไฟฟ้า
และการพัฒนาโครงการใหม่ต้องอาศัยเทคโนโลยีสารสนเทศเป็นอย่างมาก
บริษัทจึงตระหนักถึงความสำคัญในเรื่องความปลอดภัยและภัยคุกคามใหม่ๆที่เกิดขึ้น
รวมทั้งความถูกต้อง เชื่อถือได้ของระบบเทคโนโลยีสารสนเทศและข้อมูลสารสนเทศ
เพราะอาจมีผลกระทบต่อการดำเนินธุรกิจของกลุ่มบริษัทซึ่งมีโรงไฟฟ้าตั้งอยู่ในเขตพื้นที่ในระยะไกล
และในต่างประเทศ และอาจทำให้ข้อมูลสำคัญเกิดการสูญหาย หรือรั่วไหล
บริษัทจึงกำหนดมาตรการป้องกันความเสี่ยงสำหรับกลุ่มบริษัทไว้ดังนี้

-   ติดตั้งระบบรักษาความปลอดภัยระบบสารสนเทศที่เหมาะสมตามมาตรฐาน
    และมีการติดตามตรวจสอบอย่างสม่ำเสมอ

-   จัดทำแนวทางปฏิบัติการรักษาความปลอดภัยระบบข้อมูล เพื่อให้ผู้ที่มีหน้าที่ในการดูแลระบบงาน
    และผู้ใช้งานได้ตระหนักในการรักษาความปลอดภัยและปฏิบัติตาม

-   หลีกเลี่ยงการนำระบบเทคโนโลยีสารสนเทศใหม่หรือเป็นระยะแรกของผลิตภัณฑ์
    ที่ยังไม่มีการทดสอบอย่างเต็มที่และไม่เคยมีประวัติการใช้งานทางธุรกิจมาก่อน

-   จัดทำและทดสอบแผนฉุกเฉินเพื่อให้มั่นใจว่าสามารถนำมาปฏิบัติให้เกิดผลกระทบน้อยที่สุด
    และสามารถจะทำให้เหตุการณ์ฉุกเฉินเข้าสู่ภาวะปกติได้โดยเร็ว